《宿长山寺二首 其二》
宋代·刘弇

客心秋萤点，更觉永夜孤。庞眉彼上人，主礼良渠渠。

揖我顾我笑，坐我庭之隅。饮我叶家白，恍与颢气俱。

玉露下金井，缺月低云衢。扰扰百年身，终惭窘囚拘。

黎明掉尘鞅，毕景真良图。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。